- Vi har foretatt åpenbare feilvurderinger

GRÅT: Demente Birgit (86) satt seg ned og gråt da hun ankom sykehjemmet. Foto: Nils Bjåland

Sykehus dumpet dement i pysjen: - Uverdig

(VG Nett) Lettkledd og med diagnosen hengende i en snor rundt halsen ble Birgit (86) sendt fra sykehuset i fire minusgrader. Nå reagerer fylkeslegen.

Geir Arne Kippernes

Oppdatert 3. februar 2012

Artikkelen er over åtte år gammel

Fylkeslege Petter Schou har ennå ikke mottatt klagen som ble sendt fredag, men sier allerede nå at han kommer til å se på saken.

- Klagen er ikke registret ennå, men sånn skal det ikke være. Dette er uverdig, og vi kommer til å ta tak i saken når den kommer, sier han.

Kjenner du til lignende tilfeller? Kontakt våre journalister

Våt og kald

86 år gamle demente Birgit hadde bare på seg gjennomvåte, tynne silketøfler da hun iskald stavret seg bort til inngangspartiet til sitt nye sykehjem på Grünerløkka i Oslo. Rundt halsen hang en lapp med diagnosen Alzheimer og en regning på 130 kroner.

Kvinnen ble onsdag sendt med helseekspressen fra Stensby sykehus i Eidsvoll til Akershus Universitetssykehus (Ahus) i Lørenskog. Der ble hun satt alene i en taxi som tok henne videre til sykehjemmet på Grünerløkka.

SENSITIVT: På en lapp som hang rundt halsen på Birgit sto diagnosen hennes. Foto: NILS BJÅLAND

Det er daglig leder Geir Hansen ved sykehjemmet som har sendt klagen til fylkeslegen.

- Dette er uverdig og uforsvarlig. Hun kom til oss sendt som en pakke med diagnosen hengende rundt halsen. De har sendt et menneske som ikke kan protestere ut i en våt pysjamas i bare tøflene. Det er ingen måte å behandle mennesker på. Da jeg snakket med henne, husket hun episoden som ubehagelig, sier Hansen.

Blir vanligvis fulgt

Den daglige lederen sier at han opplevd flere ubehagelige episoder de siste årene og frykter at mange lignende historier ikke kommer opp i dagen.

- Jeg har dessverre også opplevd at en pasient fra et annet sykehus ankom sykehjemmet med kateter og urinpose i hånden og mange er kun ikledd sykehustøy når de kommer hit, sier han.

Også de ansatte ved sykehjemmet reagerer kraftig:

- Vanligvis blir alzheimerpasienter fulgt av sine pårørende eller pleiere. Hun kom alene, bare fulgt inn av sjåføren, sier avdelingssykepleier Bente Laumann.

Stensby sykehus henviser til Akershus Universitetssykehus (Ahus)for å svare på kritikken.

- Det foregår nå en gjennomgang av rutinene for hjemsendelse av pasienter. Det gjennomgås blant annet på bakgrunn av denne saken. Det vil komme en oppdatert prosedyre, for å hindre at noe slikt skjer igjen. Etter som prosedyren ikke er ferdigstilt kan jeg ikke si hva prosedyren ekstakt inneholder, men føringen er at alle pasienter sikres en trygg utreise fra Ahus, sier konstituert direktør for medisinsk divisjon, Ivar Thor Jonsson.

- I lørdagens VG beklaget du at kvinnen ble sendt hjem med en lapp rundt halsen hvor hennes diagnose sto, men hun ble også sendt hjem med lite klær. Hva slags rutiner har dere for dette?

- Som hovedregel blir pasienter sendt hjem med de klærne de kommer i eller som de selv medbringer. Dersom de har for lite klær, tar vi først kontakt med pårørende. Det ble gjort her, men de hadde ikke mulighet til å stille opp på sykehuset med klær. Om pårørende ikke kan, så skal vi ta kontakt med kommunen. Det er ikke gjort her, så sånn sett er det et brudd på prosedyrene.

- Professor i geriatri ved Universitetet i Oslo, Torgeir Bruun, tror at handlingen skyldes et økende effektiviseringspress. Hva sier du til det?

- Det avviser jeg. Vi må ta selvkritikk for at våre prosedyrer åpenbart ikke har vært gode nok, samt at vi har foretatt åpenbare feilvurderinger i denne saken. Det er veldig beklagelig.

Jonsson sier at Ahus har hatt samtaler med de pårørende hvor de har beklaget det som skjedde.

Birgit familie avviser at de har blitt bedt om å komme til Stensby sykehus med klær i forbindelse med overføringen.

Publisert: 31.01.12 kl. 18:07 Oppdatert: 03.02.12 kl. 11:09

Les også

Mer om Helse